KOMMISSIONENS BESLUTNING af 5. maj 1997 om afslutning af medlemsstaternes regnskaber over udgifter, der finansieres af Den Europæiske Udviklings- og Garantifond for Landbruget (EUGFL), Garantisektionen, for regnskabsåret 1996 (97/316/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 729/70 af 21. april 1970 om finansiering af den fælles landbrugspolitik (1), senest ændret ved forordning (EF) nr. 1287/95 (2), særlig artikel 5, stk. 2, litra b),

efter høring af EUGFL-komitéen, og

ud fra følgende betragtninger:

Efter artikel 5, stk. 2, litra b), i forordning (EØF) nr. 729/70 afsluttes regnskaberne for de i artikel 4, stk. 1, i nævnte forordning omhandlede udbetalende organer af Kommissionen på grundlag af medlemsstaternes årsregnskaber, ledsaget af de for deres regnskabsafslutning nødvendige oplysninger, af attester om, at de fremsendte regnskaber er fuldstændige, nøjagtige og pålidelige, og af de attesterende organers rapporter;

efter artikel 7, stk. 1, i Kommissionens forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om ophævelse af forordning (EØF) nr. 2776/88 (3) skal de udgifter, der bogføres for regnskabsåret 1996, svare til de udgifter, som medlemsstaterne afholdt mellem den 16. oktober 1995 og den 15. oktober 1996;

fristerne er udløbet for medlemsstaternes indgivelse til Kommissionen af de dokumenter, der er omhandlet i artikel 5, stk. 1, litra b), i forordning (EØF) nr. 729/70 og i artikel 4, stk. 1, 3 og 4, i Kommissionens forordning (EF) nr. 1663/95 af 7. juli 1995 om gennemførelsesbestemmelser til forordning (EØF) nr. 729/70 for så vidt angår proceduren for regnskabsafslutning for EUGFL, Garantisektionen (4);

Kommissionen har kontrolleret de fremsendte oplysninger og inden den 31. marts 1997 meddelt medlemsstaterne resultaterne af dens kontrol af disse oplysninger, vedlagt de nødvendige ændringer;

efter artikel 7, stk. 1, første afsnit, i forordning (EF) nr. 1663/95 fastlægges ved den i artikel 5, stk. 2, litra b), i forordning (EØF) nr. 729/70 omhandlede beslutning om regnskabsafslutning de udgifter, der blev afholdt i hver medlemsstat i det pågældende regnskabsår, og som skal anerkendes som påhvilende EUGFL, Garantisektionen, jf. dog senere beslutninger efter nævnte artikels stk. 2, litra c); efter artikel 102 i finansforordningen af 21. december 1977 (5), senest ændret ved forordning (EF, Euratom, EKSF) nr. 2335/95 (6), opføres resultatet af beslutningen om regnskabsafslutning, som eventuelt udviser en forskel mellem de samlede udgifter, der efter artikel 100 og 101 er konteret det pågældende regnskabsår, og de samlede udgifter, som Kommissionen har godkendt ved nærværende regnskabsafslutning, under én artikel som plus- eller minusudgift;

for visse udbetalende organer gør årsregnskaberne og ledsagedokumenterne det muligt for Kommissionen at træffe afgørelse, om de fremsendte regnskaber er fuldstændige, nøjagtige og pålidelige; den foretagne kontrol har vist, at nogle af de fremsendte regnskaber ikke opfylder alle disse betingelser; de pågældende udgifter kan derfor ikke anerkendes som påhvilende EUGFL, Garantisektionen; bilag I til nærværende beslutning indeholder de beløb, som de udbetalende organer har godkendt;

de oplysninger, der blev fremsendt for visse andre udbetalende organer i medlemsstaterne, kræver supplerende undersøgelser og gør det derfor ikke muligt at foretage regnskabsafslutning for disse organer i forbindelse med nærværende beslutning, da

- enten disse regnskaber eller bilag, attester eller rapporter endnu ikke er ankommet eller ankom for sent

- eller attesterne, rapporterne eller regnskaberne afslører særlige problemer

- eller Kommissionen råder over oplysninger, der afslører sådanne problemer

- eller betingelserne for godkendelse af de udbetalende organer ikke opfyldes på tilfredsstillende måde;

de hertil knyttede oplysninger er anført i bilag II til nærværende beslutning;

i artikel 4, stk. 2, i forordning (EF) nr. 296/96 er det i forbindelse med artikel 13 i Rådets beslutning 94/729/EF af 31. oktober 1994 om budgetdisciplin (7) fastsat, at medlemsstaternes betaling af udgifterne efter udløbet af de foreskrevne frister medfører nedsættelse af forskuddene på bogføringen; efter artikel 4, stk. 3, i forordning (EF) nr. 296/96 tages overskridelserne af fristerne i september og oktober dog i betragtning ved beslutningen om regnskabsafslutning, undtagen hvis de kan konstateres inden den sidste beslutning om forskud i regnskabsåret; en del af de udgifter, som visse medlemsstater anmeldte i ovennævnte periode, blev afholdt efter udløbet af de foreskrevne frister; der bør derfor i nærværende beslutning træffes afgørelse om de tilhørende nedsættelser; disse nedsættelser vil på et senere tidspunkt blive omfattet af en beslutning efter artikel 5, stk. 2, litra c), i forordning (EØF) nr. 729/70, hvor de udgifter, der skal afvises fra fællesskabsfinansiering, vil blive fastsat definitivt;

Kommissionen har efter artikel 13 i beslutning 94/729/EF og artikel 4, stk. 2, i forordning (EF) nr. 296/96 reduceret eller suspenderet visse månedlige forskud på bogføring af udgifter i regnskabsåret 1996 og foretager ved nærværende beslutning de reduktioner, der er fastsat i artikel 4, stk. 3, i ovennævnte forordning; uafhængigt af den regnskabsmæssige regnskabsafslutning ved nærværende beslutning vil de pågældende udgifter blive omfattet af en senere beslutning efter artikel 5, stk. 2, litra c), i forordning (EØF) nr. 729/70; i lyset af det foregående og for at undgå en forhastet eller kun midlertidig tilbagebetaling af de pågældende beløb bør de ikke godkendes i forbindelse med nærværende beslutning, under forbehold af at de undersøges senere i henhold til nævnte artikel 5, stk. 2, litra c);

i artikel 7, stk. 1, andet afsnit, i forordning (EF) nr. 1663/95 er det fastsat, at de beløb, der skal tilbagebetales af eller udbetales til den enkelte medlemsstat i henhold til bilag III til nærværende beslutning, trækkes fra eller lægges til de forskud, der skal udbetales i den anden måned efter den måned, hvor beslutningen om regnskabsafslutning træffes;

efter artikel 5, stk. 2, litra b), sidste afsnit, i forordning (EØF) nr. 729/70 og artikel 7, stk. 1, i forordning (EF) nr. 1663/95 foregriber nærværende beslutning, der træffes på grundlag af regnskabsoplysninger, ikke Kommissionens senere beslutninger om afvisning af fællesskabsfinansiering for udgifter, der ikke er afholdt i henhold til fællesskabsbestemmelserne -

VEDTAGET FØLGENDE BESLUTNING:

Artikel 1

Regnskaberne for de udbetalende organer i medlemsstaterne vedrørende udgifter, der finansieres af EUGFL, Garantisektionen, for regnskabsåret 1996, afsluttes som angivet i bilag I.

Artikel 2

Regnskaberne for de udbetalende organer i medlemsstaterne vedrørende udgifter, der finansieres af EUGFL, Garantisektionen, for regnskabsåret 1996, som angivet i bilag II, udskilles fra nærværende beslutning og vil blive omfattet af en senere beslutning.

Artikel 3

De beløb, der skal tilbagebetales af eller udbetales til den enkelte medlemsstat ved nærværende regnskabsafslutning er fastsat i bilag III til nærværende beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 5. maj 1997.

På Kommissionens vegne

Franz FISCHLER

Medlem af Kommissionen

(1) EFT nr. L 94 af 28. 4. 1970, s. 13.

(2) EFT nr. L 125 af 8. 6. 1995, s. 1.

(3) EFT nr. L 39 af 17. 2. 1996, s. 5.

(4) EFT nr. L 158 af 8. 7. 1995, s. 6.

(5) EFT nr. L 356 af 31. 12. 1977, s. 1.

(6) EFT nr. L 240 af 7. 10. 1995, s. 12.

(7) EFT nr. L 293 af 12. 11. 1994, s. 14.

BILAG I

AFSLUTNING AF DE UDBETALENDE ORGANERS REGNSKABER - REGNSKABSÅRET 1996

>

TABELPOSITION>

BILAG II

AFSLUTNING AF DE UDBETALENDE ORGANERS REGNSKABER - REGNSKABSÅRET 1996

>

TABELPOSITION>

BILAG III

AFSLUTNING AF DE UDBETALENDE ORGANERS REGNSKABER - REGNSKABSÅRET 1996

>

TABELPOSITION>